钦定古今图书集成/理学汇编/文学典/第019卷 > 崔瑗
## 钦定古今图书集成/理学汇编/文学典/第019卷 > 崔瑗

按《后汉书崔骃传》：“骃中子瑗，字子玉，早孤，锐志好学，
尽能传其父业。年十八，至京师，从侍中贾逵质正大
义，逵善待之，瑗因留游学，遂明天官历数，京房《易传》，
六日七分，诸儒宗之。与扶风马融、南阳张衡特相友
好。初，瑗兄章为州人所杀，瑗手刃报仇，因亡命。会赦
归家，家贫，兄弟同居数十年，乡邑化之。年四十馀，始”
为郡吏，以事系东郡，发于狱。狱掾善为礼，瑗闲考讯
时，辄问以《礼说》，其专心好学，虽颠沛必于是。后事释
归家，为度辽将军邓遵所辟。居无何，遵被诛，瑗免归。
后复辟车骑将军阎显府。时阎太后称制，显入参政
事。先是，安帝废太子为济阴王，而以北乡侯为嗣。瑗
以侯立不以正，知显将败，欲说令废立，而显日沈醉，
不能得见，乃谓长史陈禅曰：“中常侍江京、陈达等得
以嬖宠惑蛊先帝，遂使废黜正统，扶立疏孽。少帝即
位，发病庙中，周勃之征，以斯复见。今欲与长史君共求见说将军，白太后，收京等，废少帝，引立济阴王。必
上当天心，下合人望，伊、霍之功不下席而立，则将军
兄弟传祚于无穷；若拒违天意，久旷神器，则将以无
罪并辜元恶，此所谓祸福之会，分功之时。”禅犹豫未
敢从。会北乡侯薨，孙程立济阴王，是为顺帝。阎显兄
弟悉伏诛，瑗坐被斥。门生苏祗具知瑗谋，欲上书言
状，瑗闻而遽止之。时陈禅为司隶校尉，召瑗谓曰：“第
听祗上书”，禅请为之证，瑗曰：“此譬犹儿妾屏语耳，愿
使君勿复出口。”遂辞归，不复应州郡命。久之，大将军
梁商初开幕府，复首辟瑗。自以再为贵戚吏，不遇被
斥，遂以疾固辞。岁中，举茂才，迁汲令。在事数言便宜，
为人开稻田数百顷。视事七年，百姓歌之。汉安初，大
司农胡广、少府窦章共荐瑗宿德大儒，从政有迹，不
宜久在下位，由此迁济北相。时李固为太山太守，美
瑗文雅，奉书礼致殷勤。岁馀，光禄大夫杜乔为八使
徇行郡国，以赃罪奏瑗，征诣廷尉。瑗上书自讼，得理
出，会病卒，年六十六。临终顾命子寔曰：“夫人禀天地
之气以生，及其终也，归精于天，还骨于地。何地不可
藏形骸，勿归乡里，其赗赠之物，羊豕之奠，一不得受。”
寔奉遗令，遂留葬洛阳。瑗高于文辞，尤善为书、记、箴、
铭，所著“赋、碑、铭、箴、颂、《七苏》《南阳文学官志》《叹辞》《移社
文》《悔祈》《草书势》七言”，凡五十七篇。其《南阳文学官志》
称于后世，诸能为文者皆自以弗及。瑗爱士，好宾客，
盛修肴膳，单极滋味，不问馀产。居常蔬食，菜羹而已。
家无担石储，当世清之。

华峤《后汉书》曰：瑗爱士，好宾客，盛修肴膳。或言其太奢。瑗闻之怒，敕妻子曰：“吾并日而食以供宾客，而反以获讥。士大夫不足养如此，后勿过菜具，无为诸子所嗤。” 终不改奉，禄尽于宾飨也。瑗集载七苏，即枚乘《七发》之流。